Byna 200 huise beskadig in Welkom-ontploffing – praag.co.za
Die maatskappy Harmony Gold se Marian van der Walt sê die ontploffing het Saterdag plaasgevind by die Brand Een-ventilasieskag.
“Ek is nie ‘n kenner op hierdie gebied nie, maar na my wete is daar metaangas ondergronds en dit word vrygestel wanneer daar mynbou is,” het Van der Walt gesê.
Die stad se nooddienste se Francois Klaassen sê die ontploffing, omstreeks 17:30, is veroorsaak deur die opbou van metaangas wat deur ‘n vonk ontsteek is.
Klaassen sê die meeste van die skade was in Jan Cillierspark, Doorn en Sandania. Ruite het gebars, plafonne het uitgeval, mure het gekraak en toilette het gebreek. Klaassen sê werkers was besig om die skag te rehabiliteer.
Klaassen sê ‘n opskamer is op die toneel ingerig en inwoners en sakeondernemings wat geraak is kan hul skade hier kom aanmeld.
Intussen is die toestand van die ses mense, wat na die voorval in Mediclinic Welkom opgeneem is, vanoggend stabiel. Woordvoerder Marissa Pawson sê hulle word vir geringe beserings en rookinaseming behandel.
Harmony Gold het ‘n ondersoek van stapel gestuur na die ontploffing Welkom geruk het.
Skrywer praagGepubliseer op 23 Maart 2015 Kategorieë UncategorizedSleutelwoord Harmony Gold, metaangas, ontploffing, Welkom
Vorige Vorige artikel: Bakkie met lyk in Randburg vasgetrek
Volgende Volgende artikel: Landbouminister prys Afriforum oor plaasmoordinisiatief